אייל זמיר (קצין)

אייל זמיר (נולד ב-26 בינואר 1966, ה' בשבט, ה'תשכ"ו) הוא מנכ"ל משרד הביטחון ואלוף במילואים. בתפקידו האחרון בצה"ל, שימש סגן הרמטכ"ל וקודם לכן מילא שורה של תפקידים בכירים ובהם מפקד פיקוד דרום, המזכיר הצבאי של ראש הממשלה, מפקד עוצבת געש, מפקד קורס מפקדי פלוגות ומפקדי גדודים ומפקד חטיבה 7. זמיר נולד וגדל באילת. הוא בוגר תיכון הגימנסיה העברית הרצליה ומחזור ט"ז של הפנימייה הצבאית לפיקוד בתל אביב. זמיר התגייס לחיל השריון בשנת 1984. בשנת 1985 סיים קורס מפקדי טנקים בהצטיינות. בשנת 1986 סיים קורס קצינים בבה"ד 1, הוסמך כקצין שריון והיה מפקד מחלקה ומפקד פלוגה בחטיבה 500 ובחטיבה 460. כמ"פ, בתקופת האינתיפאדה הראשונה, פיקד על מוצבים ברצועת הביטחון בלבנון בלחימה כנגד ארגוני טרור. בשנים 1992–1994 שימש כקצין האג"ם של חטיבה 7 (בדרגת רב-סרן). מ-1994 ועד 1996 שימש כמפקד גדוד 75 בחטיבה 7 (בדרגת סגן-אלוף), כמג"ד פיקד על רכס "עלי-טאהר" והמוצבים "בופור" ו"דלעת" וביצע פעילות בט"ש ומבצעים ביהודה ושומרון. ב-1996 היה למפקד קורס מפקדי טנקים (קמ"ט) בבית הספר לשריון. בתפקיד זה שירת עד 1997, אז יצא לשנת לימודים בבית הספר למלחמה בצרפת. בשנים 1998–2000 שימש כקצין אג"ם של עוצבת הפלדה. בשנים 2000–2002 היה ראש מחלקת תורת חיל שריון (תח"ש) במפקדת קצין שריון ראשי (מקשנ"ר), ושימש במקביל כמפקד חטיבה 656, חטיבת מילואים בפיקוד המרכז (בדרגת אלוף-משנה). החטיבה השתתפה בלחימה בגזרת ג'נין במבצע "חומת מגן", כמח"ט מילואים הוביל את חטיבתו בכיבוש העיר ג'נין במבצע לטיהורה ממחבלים ותשתיות טרור. בשנים 2002–2003 היה מפקד המרכז לאימונים טקטיים (מא"ט) במרכז הלאומי לאימונים ביבשה (מל"י), במקביל לתפקידו כמפקד חטיבת המילואים. בשנים 2003–2005 היה מפקד חטיבה 7, במסגרת תפקידו פיקד על הגזרה המרכזית ברצועת עזה והוביל מבצעים התקפיים כנגד ארגוני הטרור בגזרת העיר "ח'אן יונס" ומחנות המרכז. בשנים 2007–2009 שירת כמפקד אוגדה 143 (בדרגת תת-אלוף), ובמקביל פיקד על קורס מפקדי פלוגות ומפקדי גדודים (קמ"פ-קמ"ג). ביוני 2009 התמנה למפקד אוגדה 36 (עוצבת געש). בתקופתו השלימה האוגדה הסבה למערכת צי"ד. באוגוסט אותה שנה מונה לראש מטה זרוע היבשה. בנובמבר 2012 מונה למזכיר הצבאי (בדרגת אלוף) של ראש הממשלה. בתקופה זו ביצע צה"ל את מבצע "שובו אחים" ו"צוק איתן". ב-3 בספטמבר 2015 סיים את תפקידו כמזכיר הצבאי של ראש הממשלה. ב-14 באוקטובר 2015 נכנס לתפקידו כמפקד פיקוד הדרום. בשלהי כהונתו החלו העימותים בגבול ישראל-רצועת עזה, והושם המיקוד על איתור וסיכול מנהרות התקפיות חוצות גדר ועל הקמת מכשול אינדקטיבי בגבול עם הרצועה והתמודדות עם הפגנות הטרור בגבול. ב-6 ביוני 2018 סיים את תפקידו כמפקד פיקוד הדרום. ב-13 בדצמבר 2018 מונה לסגן הרמטכ"ל, תפקיד אותו מילא עד 11 ביולי 2021. בתקופתו כהונתו הוביל תהליכי בניין כוח במסגרת תר"ש "תנופה", הוביל וגיבש את תפיסת ההפעלה כנגד "איראן" שאומצה על ידי הרמטכ"ל ושר הביטחון ושימש כסגן הרמטכ"ל במסגרת מבצע "שומר החומות". בנאום שנשא זמיר עם סיום תפקיד סגן הרמטכ"ל הוא ציין כי מדינת ישראל עשויה לעמוד בפני מערכה כבדה, ארוכה, רב-זירתית, משולבת באתגרי פנים, במתארי עורף-חזית ועומק. לשם כך, אמר זמיר, יש צורך ביכולת הכרעה, אורך נשימה, עתודה חזקה, יכולות טכנולוגיות מתקדמות, ומסה קריטית של איכות וכמות אנושית. בחודש מאי 2022, בעבודה שפרסם זמיר כעמית מחקר במכון וושינגטון למדיניות, הוא הצביע על שבעה עקרונות, הנדרשים לניצחון על איראן במערכה האזורית. בעבודה ציין זמיר את הצורך להכיר כי מדובר במערכה מתמשכת, רב-זירתית, ורב-תחומית, והדגיש את החשיבות הרבה לפעולה רב-ממדית, להחלשת יכולותיה ולפגיעה בשלוחותיה באמצעות הפעלת לחץ ישיר ועקיף עליהן. ב-13 ביוני 2022 הודיע שר הביטחון בני גנץ על תחילת התהליך לבחירת הרמטכ"ל ה-23 של צה"ל. זמיר היה מועמד לתפקיד, לצד הרצי הלוי ויואל סטריק. ב-17 ביולי הכריז גנץ כי צמצם את הרשימה להלוי וזמיר וב-4 בספטמבר הודיע כי בחר בהלוי לתפקיד. זמן קצר אחרי מינויו של יואב גלנט לתפקיד שר הביטחון הוא בחר בזמיר למלא את תפקיד מנכ"ל משרד הביטחון, וב-1 בפברואר 2023 נכנס זמיר רשמית לתפקידו. עם כניסתו לתפקיד הציג זמיר את יעדי הפעולה המרכזיים: אישור תקציב הביטחון, גיבוש תוכנית רב שנתית למשרד הביטחון ותמיכה בתר"ש צה"ל, הגדלת תקציבי המחקר והפיתוח ובחינת הקמת התארגנויות חדשות במפא"ת ובכלל כך דגש לנושאי AI ורובוטיקה, קידום היצוא הביטחוני, קידום תוכנית שוה"ם 4 לפינוי מחנות צה"ל נוספים ממרכז הארץ, המשך רפורמת "נפש אחת", הרחבת הדיגיטציה במשרד הביטחון, צמצום בירוקרטיה ושיפור השירות לציבור. זמיר הוא בוגר פו"ם והמכללה לביטחון לאומי, בעל תואר ראשון מאוניברסיטת תל אביב ותואר שני מאוניברסיטת חיפה. בוגר הקורס לניהול מאוניברסיטת וורטון בפילדלפיה ובוגר Ecole Militaire בפריז, צרפת. בשנת 2021 יצא לשנת מחקר במכון וושינגטון למדיניות המזרח התיכון שבארצות הברית. במסגרת לימודיו פורסמה עבודתו על גיבוש תפיסת הניצחון ועקרונות פעולה במערכה האזורית נגד איראן ושלוחותיה במזרח התיכון. זמיר מתגורר ברמות השבים, נשוי לאורנה, לשעבר דוברת וסמנכ"לית עיריית הוד השרון, והם הורים לשלושה ילדים. לבנו אורי, אשר שירת כקצין בחיל השריון, הוענק אות מצטיין הרמטכ"ל ביום העצמאות ה-73 למדינת ישראל, ולבתו רוני הוענק אות מצטיינת מערך היח"ש. מדיה וקבצים בנושא אייל זמיר בוויקישיתוף המזכיר הצבאי של ראש הממשלה- אלוף אייל זמיר, באתר צה"ל (דרך ארכיון האינטרנט), 27 בנובמבר 2012 חילופי מפקד אוגדה 36, באתר דובר צה"ל, 17.6.2009 עמיר רפפורט, התמרון הוא במרכז, אתר "ישראל דיפנס", ‏ 20.07.2012 עידן סונסינו, במז"י שוקדים על מענה לאיום הנ"ט: "כשהאויב יירה – הוא ייחשף ויפגע", באתר צה"ל (דרך ארכיון האינטרנט), 9 במאי 2012 עידן סונסינו, השנה הבאה של מז"י: גדודי החי"ר קטלניים יותר ושרידים יותר, באתר צה"ל (דרך ארכיון האינטרנט), 13 בספטמבר 2012 אמיר בוחבוט‏, הרמטכ"ל הבא? מצעד תתי-האלופים המבטיחים בצה"ל, באתר וואלה, 16 בספטמבר 2012 יואב לימור, "אם צה"ל יקבל אחריות, בתוך שבועיים־שלושה נגיע ל־30 אלף בדיקות ביום", באתר ישראל היום, 8 באפריל 2020 אייל זמיר, באתר "בהשקט ובבטחה" טל שניידר, המערכה האזורית נגד איראן - על פי המועמד לרמטכ"לות אייל זמיר, באתר זמן ישראל, 10 ביולי 2022 מכּתביו: לחימה מוסרית בטרור, מערכות גיליון 414, ספטמבר 2007 אייל זמיר, הספר שלי: "חשופים בצריח" מאת שבתי טבת, אתר צה"ל,‏ 12 ביוני 2017 אייל זמיר, באתר בהשקט ובבטחה אמיר בוחבוט, צרוב בזיכרון, באתר nrg‏, 12 בספטמבר 2005 סיום תרגיל אוגדה 36, באתר צה"ל, ‏17.9.2010 יוני קמפינסקי, "האנשים הם המרכיב העוצמתי האמיתי של צה"ל", באתר ערוץ 7, 26 בנובמבר 2012 קובי פינקלר, "ניצחנו ב'צוק איתן' ונשארנו בני אדם", באתר ערוץ 7, 14 באוקטובר 2015 אמיר בוחבוט‏, האלוף שהוריד גיליוטינה על חמאס עוזב את עזה - ומסמן את היעד הבא, באתר וואלה, 9 ביוני 2018 יואב זיתון ואיתמר אייכנר, סגן הרמטכ"ל הבא: אייל זמיר, באתר ynet, 22 בנובמבר 2018 מערכת משרד הביטחון, מנכ"ל חדש למשרד הביטחון: אלוף (מיל') אייל זמיר, באתר משרד הביטחון, ‏1.2.2023 דבר המנכ"ל, באתר משרד הביטחון, ‏1 בפברואר 2023 יובל אזולאי, אייל זמיר ימונה לתפקיד מנכ"ל משרד הביטחון, באתר כלכליסט, 2 בינואר 2023 ניר דבורי, שר הביטחון גלנט החליט: אייל זמיר מונה לתפקיד מנכ"ל משרד הביטחון, באתר N12, ‏2.1.2023 אשר אטדגי, האבא אלוף הבן בדרך: סגן אורי זמיר – מצטיין צה"ל לקראת יום העצמאות, באתר mynet‏ הוד השרון, 12 באפריל 2021